Document ID: 32005D0216

KOMISSION PÄÄTÖS,
tehty 9 päivänä maaliskuuta 2005,
päätöksen 2003/828/EY muuttamisesta niiltä osin kuin se koskee poisvientikiellosta tehtäviä poikkeuksia eläinten kotimaisten siirtojen osalta
(tiedoksiannettu numerolla K(2005) 544)
(ETA:n kannalta merkityksellinen teksti)
(2005/216/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1) ja erityisesti sen 9 artiklan 1 kohdan c alakohdan ja 12 artiklan,
sekä katsoo seuraavaa:
(1)
Bluetongue-tautiin liittyvistä suoja- ja valvontavyöhykkeistä 25 päivänä marraskuuta 2003 tehty komission päätös 2003/828/EY (2) hyväksyttiin bluetongue-epidemioiden saastuttamilla yhteisön alueilla vallinneen tilanteen pohjalta. Päätöksessä rajataan suoja- ja valvontavyöhykkeet (”rajoitusvyöhykkeet”), jotka vastaavat tiettyjä epidemiologisia tilanteita, ja vahvistetaan edellytykset direktiivissä 2000/75/EY säädetystä poisvientikiellosta tehtäville poikkeuksille, jotka koskevat tiettyjä eläinten ja niiden siemennesteen, munasolujen ja alkioiden siirtoja näiltä vyöhykkeiltä ja niiden läpi.
(2)
Joillakin bluetongue-taudin saastuttamilla yhteisön alueilla vallitsevat talviset olosuhteet ovat pysäyttäneet tartunnanlevittäjien toiminnan ja siten myös bluetongue -viruksen leviämisen.
(3)
Tästä syystä on aiheellista vahvistaa säännöt poisvientikiellosta tehtäville poikkeuksille, jotka koskevat eläimiä kyseisissä rajoitusvyöhykkeiden osissa sellaisina aikoina, joiden osalta voidaan osoittaa, ettei virusta esiinny eikä tartunnanlevittäjiä ole.
(4)
Kun tartunnanlevittäjien toiminnan pysähtymisestä on kulunut serokonversiota pidempi aika, seronegatiivisten eläinten siirtoihin rajoitusvyöhykkeiltä ei liity kohtuutonta riskiä, koska kyseisillä eläimillä ei voi olla eivätkä ne voi saada tartuntaa. Myös seropositiivisia mutta virologisessa testissä negatiivisen tuloksen saaneita (PCR-negatiivisia) eläimiä voidaan siirtää, koska ne eivät ole eikä niistä voi tulla vireemisiä.
(5)
Tartunnanlevittäjien toiminnan pysähtymisen jälkeen syntyneet eläimet eivät ole voineet saada tartuntaa, ja tästä syystä niitä voidaan siirtää riskittömästi rajoitusvyöhykkeiltä tartunnanlevittäjien toiminnan puuttuessa.
(6)
Koska kyseisten eläinten siirtojen jäljitettävyyden osalta on noudatettava tiukkaa valvontaa, siirrot on rajoitettava kotimaisiin siirtoihin tiloille, jotka ovat vastaanottavan tilan alueella toimivaltaisen viranomaisen rekisteröimiä.
(7)
Lisäksi kaikki kyseiset siirrot on lopetettava taudinlevittäjien toiminnan alkaessa uudelleen kyseisellä rajoitusvyöhykkeen epidemiologisesti merkityksellisellä alueella.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 2003/828/EY 3 artikla seuraavasti:
a)
Korvataan 1 kohta seuraavasti:
”1. Eläinten ja niiden siemennesteen, munasolujen ja alkioiden kotimaiset lähetykset liitteessä I vahvistetuilta rajoitusvyöhykkeiltä voidaan vapauttaa poisvientikiellosta ainoastaan, jos kyseiset eläimet, siemenneste, munasolut ja alkiot täyttävät liitteessä II vahvistetut edellytykset; Espanjan, Ranskan, Italian ja Portugalin osalta edellytetään 2 kohdan vaatimusten ja Kreikan osalta 3 kohdan vaatimusten täyttymistä, sanotun kuitenkaan rajoittamatta 3a kohdan soveltamista.”
b)
Lisätään 3 kohdan jälkeen 3a kohta seuraavasti:
”3a. Kun liitteessä I vahvistetulla rajoitusvyöhykkeen epidemiologisesti merkityksellisellä alueella on kulunut yli 40 päivää siitä päivästä, jolloin tartunnanlevittäjien toiminta pysähtyi, toimivaltainen viranomainen voi myöntää poikkeuksia poisvientikiellosta kotimaisille siirroille seuraavien eläinten osalta:
a)
eläimet, joiden määräpaikkana olevat tilat toimivaltainen viranomainen on rekisteröinyt tätä tarkoitusta varten ja jotka saa siirtää kyseisiltä tiloilta ainoastaan teurastamoon;
b)
eläimet, jotka ovat saaneet serologisessa testissä (ELISA tai AGID) negatiivisen tuloksen taikka jotka ovat saaneet serologisessa testissä positiivisen mutta virologisessa testissä (PCR) negatiivisen tuloksen; tai
c)
eläimet, jotka ovat syntyneet sen päivän jälkeen, kun tartunnanlevittäjien toiminta on pysähtynyt.
Toimivaltainen viranomainen voi myöntää tässä kohdassa vahvistettuja poikkeuksia ainoastaan aikana, jolloin tartunnanlevittäjien toiminta on pysähdyksissä.
Kun tartuntatautien seurantaohjelman perusteella, sellaisena kuin siitä on säädetty direktiivin 2000/75/EY 9 artiklan 1 kohdan b alakohdassa, havaitaan tartunnanlevittäjien toiminnan alkaneen uudelleen kyseisellä rajoitusvyöhykkeellä, toimivaltaisen viranomaisen on varmistettava, ettei tällaisia poikkeuksia enää sovelleta.”
2 artikla
Tätä päätöstä sovelletaan 19 päivästä maaliskuuta 2005.
3 artikla
Tämä päätös on osoitettu kaikille jäsenvaltioille.
Tehty Brysselissä 9 päivänä maaliskuuta 2005.

Labels: 0
3
8
6
15